b'\n_START_ARTICLE_\nT\xc3\xbclivere hiietamm\n_START_PARAGRAPH_\nT\xc3\xbclivere hiietamm on Harjumaal Kuusalu vallas Kuusalu k\xc3\xbclas asuv hiiepuu. Kahara v\xc3\xb5raga puu asub kingul, \xc3\xbcsna T\xc3\xbclivere oja l\xc3\xa4hedal. Aastal 1999 m\xc3\xb5\xc3\xb5deti puu t\xc3\xbcve rinnas\xc3\xbcmberm\xc3\xb5\xc3\xb5duks 587 sentimeetrit ja k\xc3\xb5rguseks 21 meetrit. Puuhiiu omap\xc3\xa4raks on t\xc3\xbcves laiutav kaarja ukse taoline avaus. Inimene mahub avausest sisse astuma peaaegu kummardamata. \xc3\x95\xc3\xb5nsuse h\xc3\xa4mar sisemus on tillukese kambri suurune, kus kaks t\xc3\xa4iskasvanud inimest mahuvad p\xc3\xbcsti seisma.\n_START_SECTION_\nKohap\xc3\xa4rimus\n_START_PARAGRAPH_\nPuu kohta on Eesti Kirjandusmuuseumis tallel hulga rahvajutte. \xc3\x9cks vanemaid neist, kirja pandud 1895. aastal, annab teada, et \xc3\xb5\xc3\xb5nsus ilmus n\xc3\xa4htavale 1891. aastal. Siis murdis s\xc3\xbcgismaru \xc3\xbche tamme suure, maapinna l\xc3\xa4hedalt algava haru._NEWLINE_1911. aastal on keegi kohalikest \xc3\xbcles m\xc3\xa4rkinud pikema loo p\xc3\xbchast ussist, kes elanud tamme juurte all. Mao nimi olnud Piilu. Pererahvas viinud talle pidevalt toiduohvreid. Siis toodud talusse minia, kes sellest kombest midagi ei teadnud ja j\xc3\xa4tnud ussi toitmata. Kohe surnud talus h\xc3\xa4rg, maolt aga palutud kolm p\xc3\xa4eva lepitust. Viimaks roomanud uss tamme alt v\xc3\xa4lja. Ta lakkunud h\xc3\xa4rga ja see \xc3\xa4rganud j\xc3\xa4lle ellu. Eesti folklooris on palju lugusid p\xc3\xbchast ussist \xe2\x80\x93 nastikust, keda hoolega toideti ja kes majale ja perele \xc3\xb5nne kindlustasid. Temast oli ka praktilist kasu. Nastiku olulisemaks toiduks on hiired ja seal, kus liikus nastikuid, p\xc3\xbcsis hiirte hulk tasakaalus._NEWLINE_1939. aastal on kohaliku elaniku Gustav Lehesalu suust \xc3\xbcles kirjutatud \xc3\xbctlus, et see puu olevat vana hiietamm. Puule viidud piima ja muid ohvreid. "Esimesed lehmapiimad ja emapiimad oli ikka tammele viidud." Usutud, et kui T\xc3\xbclivere talu peremees sureb, langeb tammelt maha \xc3\xbcks oks._NEWLINE_1962. aastal on folkloristid kirja pannud kohaliku elaniku meenutuse, kuidas T\xc3\xbclivere talu noor perenaine viinud 19. sajandi l\xc3\xb5pus p\xc3\xb5lle all ohvriks v\xc3\xa4rskelt tapetud looma liha, ise seda h\xc3\xa4benedes._NEWLINE_Tamm olnud abiks riidul\xc3\xa4inud noorpaaride lepitamisel. Kui mees ja naine nii t\xc3\xb5siselt t\xc3\xbclli olid p\xc3\xb6\xc3\xb6ranud, et miski muu n\xc3\xb5u enam ei aidanud, saadetud paar \xc3\xb5htul \xc3\xb5\xc3\xb5nsusesse. \xc3\x95\xc3\xb5nsus oli sedav\xc3\xb5rd kitsas, et sinna mahtusid kaks inimest vaid p\xc3\xbcstijalu, teineteise ligi seistes. Hommikuks oli t\xc3\xbcli igal juhul m\xc3\xb6\xc3\xb6das. T\xc3\xbclide lepitamise j\xc3\xa4rgi olevatki puu saanud nimeks T\xc3\xbclivere tamm.'